CELEX: 32022D1004
Language: sl
Date: 2022-06-17 00:00:00
Title: Izvedbeni sklep Sveta (EU) 2022/1004 z dne 17. junija 2022 o dovoljenju Finski, da v skladu s členom 19 Direktive 2003/96/ES uporablja znižano stopnjo obdavčitve za električno energijo, ki se dobavlja nekaterim toplotnim črpalkam, električnim kotlom in recirkulacijskim vodnim črpalkam

27.6.2022   
               
               
                  SL
               
               
                  Uradni list Evropske unije
               
               
                  L 168/84
               
            
         IZVEDBENI SKLEP SVETA (EU) 2022/1004
         z dne 17. junija 2022
         o dovoljenju Finski, da v skladu s členom 19 Direktive 2003/96/ES uporablja znižano stopnjo obdavčitve za električno energijo, ki se dobavlja nekaterim toplotnim črpalkam, električnim kotlom in recirkulacijskim vodnim črpalkam
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije (1) in zlasti člena 19 Direktive,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Finska je z dopisom z dne 6. avgusta 2021, v skladu s postopkom iz člena 19 Direktive 2003/96/ES, zahtevala dovoljenje, da uporablja znižano stopnjo obdavčitve za električno energijo, ki se dobavlja toplotnim črpalkam in električnim kotlom, ki proizvajajo toploto za omrežje za daljinsko ogrevanje, toplotnim črpalkam z nazivno izhodno toplotno močjo najmanj 0,5 MW, ki niso priključene na omrežje za daljinsko ogrevanje, in recirkulacijskim vodnim črpalkam v geotermalnih toplarnah. Finski organi so 4. novembra 2021, 26. januarja 2022 in 16. februarja 2022 predložili dodatne informacije in pojasnila v podporo zahtevka.
                  
               
                     (2)
                  
                  
                     Finska namerava s predvideno znižano stopnjo povečati elektrifikacijo sektorja končne uporabe ogrevanja in spodbujati proizvodnjo toplote brez zgorevanja za zmanjšanje emisij. Pričakuje se, da bo večja uporaba električnih ogrevalnih naprav prinesla okoljske in podnebne koristi.
                  
               
                     (3)
                  
                  
                     Odobritev Finski, da uporablja znižano stopnjo obdavčitve za električno energijo, ki se dobavlja toplotnim črpalkam in električnim kotlom, ki proizvajajo toploto za omrežje za daljinsko ogrevanje, toplotnim črpalkam z nazivno izhodno toplotno močjo najmanj 0,5 MW, ki niso priključene na omrežje za daljinsko ogrevanje, in recirkulacijskim vodnim črpalkam v geotermalnih toplarnah, ne presega tistega, kar je potrebno za povečanje elektrifikacije sektorja končne uporabe ogrevanja. Takšne ogrevalne naprave spodbujajo zeleni prehod in zmanjšujejo uporabo z gorivi proizvedene toplote. Navedene naprave še niso konkurenčne na trgu, uporaba znižane stopnje obdavčitve, kot jo zahteva Finska, pa bi omejila upravno breme. Malo verjetno je, da bi ta ukrep v času svoje veljavnosti povzročil znatna izkrivljanja konkurence, zato ne bo negativno vplival na pravilno delovanje notranjega trga.
                  
               
                     (4)
                  
                  
                     V skladu s členom 19(2) Direktive 2003/96/ES je vsako dovoljenje, odobreno na podlagi člena 19(1) navedene direktive, strogo časovno omejeno. Da bi se zagotovilo dovolj dolgo obdobje veljavnosti dovoljenja, da relevantnih gospodarskih subjektov ne odvrne od potrebnih naložb, je ustrezno, da se dovoljenje odobri od 1. januarja 2022 do 31. decembra 2027. Kadar Svet na podlagi člena 113 ali katere koli druge ustrezne določbe Pogodbe o delovanju Evropske unije uvede spremenjeni splošni sistem za obdavčitev energentov in električne energije ter dovoljenje glede na spremenjeni splošni sistem ni več ustrezno, je primerno, da Svet za ohranitev nadaljnjega splošnega razvoja obstoječega pravnega okvira predvidi možnost, da bi to dovoljenje prenehalo veljati na dan začetka uporabe tega spremenjenega splošnega sistema.
                  
               
                     (5)
                  
                  
                     Da bi se upravljavcem obratov omogočilo spodbujanje toplotnih črpalk in električnih kotlov, ki proizvajajo toploto za omrežje za daljinsko ogrevanje, toplotnih črpalk z nazivno izhodno toplotno močjo najmanj 0,5 MW, ki niso priključene na omrežje za daljinsko ogrevanje, in recirkulacijskih vodnih črpalk v geotermalnih toplarnah, bi bilo treba zagotoviti, da lahko Finska uporabi zahtevano znižanje davka z učinkom od 1. januarja 2022. Z zagotavljanjem uporabe od datuma pred začetkom učinkovanja dovoljenja se spoštujejo legitimna pričakovanja gospodarskih subjektov, saj dovoljenje ne posega v njihove pravice in obveznosti.
                  
               
                     (6)
                  
                  
                     Ta sklep ne posega v uporabo pravil Unije o državni pomoči –
                  
               SPREJEL NASLEDNJI SKLEP:
         
            Člen 1
            Pod pogojem, da se upošteva najnižja raven obdavčitve iz člena 10 Direktive 2003/96/ES, kot je določena za poslovno uporabo v Preglednici C Priloge I k navedeni direktivi, se Finski dovoli, da uporablja znižano stopnjo obdavčitve za električno energijo dobavljeno:
            
                        (a)
                     
                     
                        toplotnim črpalkam in električnim kotlom, ki proizvajajo toploto za omrežje za daljinsko ogrevanje;
                     
                  
                        (b)
                     
                     
                        toplotnim črpalkam z nazivno izhodno toplotno močjo najmanj 0,5 MW, ki niso priključene na omrežje za daljinsko ogrevanje;
                     
                  
                        (c)
                     
                     
                        recirkulacijskim vodnim črpalkam v geotermalnih toplarnah.
                     
                  
         
            Člen 2
            Ta sklep se uporablja od 1. januarja 2022 do 31. decembra 2027.
            Kadar Svet na podlagi člena 113 ali katere koli druge relevantne določbe Pogodbe o delovanju Evropske unije uvede spremenjeni splošni sistem za obdavčitev energentov in električne energije ter dovoljenje iz člena 1 tega sklepa ni več ustrezno, se ta sklep preneha uporabljati na dan začetka uporabe tega spremenjenega splošnega sistema.
         
         
            Člen 3
            Ta sklep je naslovljen na Republiko Finsko.
         
         
            V Luxembourgu, 17. junija 2022
            
               
                  Za Svet
               
               
                  predsednik
               
               B. LE MAIRE
            
         
         
            (1)  UL L 283, 31.10.2003, str. 51.